Toliau pateikiama ES ir Korėjos dvišalės prekybos prekėmis srautų analizė grindžiama per visus 2016 kalendorinius metus surinktų duomenų palyginimu su 2010 m., t. y. visais paskutiniais kalendoriniais metais iki LPS laikino taikymo nuo 2011 m. liepos 1 d.

ES ir Korėjos LPS – tai pirmasis visapusiškas naujos kartos LPS. Be to, tai pirmasis ES prekybos susitarimas su Azijos šalimi. Tai plačiausio užmojo LPS, kuris kada nors buvo įgyvendintas ES.

Pastebimesnio ES eksporto į Korėją apimties sumažėjimo priežastimi, be kita ko, tapo mažesni įrenginių, transporto įrangos bei motorinių transporto priemonių (taip pat dėl dyzelinių variklių skandalo) ir Jungtinės Karalystės naftos eksporto pardavimai (dėl Iranui nustatytų sankcijų galiojimo pabaigos), o taip pat tai, kad sumažėjo pristatomų orlaivių skaičius (daugiau jų numatyta pristatyti kitais metais). Antra vertus, 2016 m. sumažėjo laivų, skystakristalių monitorių ir naftos chemijos pramonės produktų importas iš Korėjos į ES.

ES eksportas į Korėją padidėjo 59,2 proc., t. y. nuo 28 mlrd. EUR 2010 m. iki 44,5 mlrd. EUR 2016 m. Per metus ES eksportas į Korėją vidutiniškai padidėjo 8,1 proc., o ES importas iš Korėjos per metus vidutiniškai išaugo 0,8 proc.

Žvelgiant iš Korėjos pusės, nuo LPS taikymo pradžios iki 2016 m. ES tenkanti viso importo į Korėją dalis išaugo nuo 9,1 proc. iki 12,8 proc., tad ES tapo antra pagal dydį importuotoja į Korėją (po Kinijos). Per tą patį laikotarpį ES tenkanti viso Korėjos eksporto dalis sumažėjo nuo 11,5 proc. iki 10,9 proc. , tad ES buvo trečia pagal dydį Korėjos eksporto rinka. ES tapo trečia pagal dydį Korėjos prekybos partnerė (po Kinijos ir JAV).

Lengvųjų automobilių dalių importas iš Korėjos į ES 2016 m. sudarė apie 3,5 mlrd. EUR. Per 2015 m. šis skaičius išaugo 9 proc.

Lengvųjų automobilių dalių eksportas iš ES į Korėją 2016 m. sudarė apie 1,4 mlrd. EUR. Per 2015 m. šis skaičius išaugo 25 proc.

2016 m. liepos 7 d. ir lapkričio 30 d. Darbo grupė geografinių nuorodų klausimais telekonferencijos būdu surengė du darbo posėdžius. Buvo toliau diskutuojama apie geografinių nuorodų įtraukimą į LPS saugomą sąrašą. Be to, šalys aptarė Europos geografinių nuorodų naudojimą Korėjos rinkoje, o Korėjos geografinių nuorodų – ES rinkoje.

2016 m. lapkričio 26 d. Seule įvyko Viešųjų pirkimų darbo grupės posėdis. Šalys pateikė informacijos apie naujausius teisės aktų pakeitimus, diskutavo apie tai, kad Korėja plačiai aiškina saugumo išimtį pagal Sutarties dėl viešųjų pirkimų 3 straipsnį, ir pasikeitė nuomonėmis apie MVĮ galimybę dalyvauti viešųjų pirkimų konkursuose. Be kita ko, ES pasidomėjo, ar Korėjos nedomina idėja sukurti bendrą viešųjų pirkimų portalą arba sąsają tarp atitinkamų portalų. Šalys sutarė stiprinti bendradarbiavimą.

2016 m. lapkričio 16 d. ES ir Korėja Briuselyje surengė Darbo grupės bendradarbiavimo prekybos teisių gynimo klausimais posėdį. Susitikimo metu buvo siekta labiau susipažinti su abiejų šalių prekybos teisių gynimo srities teisės aktais, politika ir praktika ir visa tai geriau perprasti. Be to, buvo galima pasikeisti statistiniais duomenimis ir informacija apie dvišales antidempingo priemones ir vykdomus tyrimus, taip pat apie pasaulines prekybos teisių gynimo tyrimų tendencijas.

2016 m. lapkričio 15 d. Briuselyje įvyko Prekybos prekėmis komiteto posėdis. Komitetas aptarė bendrą LPS įgyvendinimą praėjus penkeriems metams ir pripažino, kad jis turi teigiamo poveikio tiek ES, tiek Korėjai. Abi pusės aptarė rezultatus, pasiektus ankstesnę dieną surengus dialogą elektronikos klausimais; jo metu buvo aptarta įvairių klausimų (LPS 2-B priedo 4 ir 5.2 straipsnių peržiūra; 2-B priedo taikymo srities išplėtimas įtraukiant radijo įrangos bandymus; ES ekologinio projektavimo direktyvos, taikomos televizoriams ir ekranams, įgyvendinimo padėtis; bandymų reikalavimai, susiję su atitikties vertinimo procedūromis pagal ES radijo įrangos direktyvą; lengvatinis laikotarpis, per kurį turi būti įgyvendinta naujoji Žemosios įtampos direktyva ir Elektromagnetinio suderinamumo direktyva). Buvo dar kartą iškelti su ES kosmetikos pramonės patekimu į rinką susiję klausimai, visų pirma aptarta Korėjos elektroninių duomenų mainų (EDI) sistema ir reikalavimai miesto centre esančioms neapmokestinamoms parduotuvėms skirti vietos mažųjų ir vidutinių įmonių (MVĮ) parduodamai produkcijai. Kalbant apie konkurenciją, ES paprašė informacijos apie Korėjos teisės aktus dėl draudžiamų subsidijų ir išreiškė susirūpinimą dėl jos ketinimų remti vietos laivų statybos pramonę. Galiausiai šalys aptarė pasirengimą Prekybos komiteto posėdžiui.

2016 m. spalio 21 d. Briuselyje įvyko Sanitarijos ir fitosanitarijos priemonių komiteto posėdis. Komitetas aptarė ES jautienos importo patvirtinimo procedūrą, ES prašymą pripažinti skirstymo į regionus sprendimus, Korėjos draudimo iš kai kurių ES valstybių narių įvežti kiaulieną, paukštieną ir paukštienos produktus panaikinimą ir ES valstybių narių ir Korėjos sudarytuose dvišaliuose sanitarijos protokoluose nustatytą sąlygą dėl gyvūnų atsivedimo ir išauginimo. ES taip pat iškėlė klausimų dėl didelės vertės produktų bandymams atlikti reikalingų bandinių skaičiaus ir klausimą dėl vienoje ES valstybėje narėje pagamintų produktų sertifikavimo pagal Korėjos taisykles ir siuntimo į Korėją per kitą valstybę narę. Korėja iškėlė klausimą dėl vištienos ir ženšenio sriubos eksporto į ES.

2016 m. birželio 22 d. Briuselyje susirinko Vaistinių preparatų ir medicinos prietaisų darbo grupė ir, be kita ko, aptarė Korėjos vaistų kainodaros politiką ir tinkamą naujoviškų vaistų ir technologijų vertės pripažinimą, reikalavimus dėl vaistų serijos ženklinimo, ES vaistinių preparatų klasifikatorių pripažinimą, taip pat išlaidų vienkartiniams prietaisams kompensavimą, klinikinių bandymų reikalavimus ir paskelbtųjų įstaigų padėtį ES.

2016 m. birželio 21 d. Briuselyje susirinko Motorinių transporto priemonių ir jų dalių darbo grupė ir aptarė aplinkos, techninių standartų, suderinimo, konvergencijos ir patekimo į rinką klausimus. Pasiekta pažanga atliekant 2-C priedo techninį atnaujinimą. Darbo grupė pastebėjo teigiamų pokyčių, susijusių su tokiais ES susirūpinimą keliančiais klausimais kaip techniniai reikalavimai dėl sėdynių, Flex-PLI bandymo procedūra ir 48V technologijos diegimas. Buvo aptarti patekimo į rinką klausimai, be kita ko, traktoriai vilkikai, lengvųjų automobilių dalių savarankiškas sertifikavimas ir ženklinimas, tam tikrų tipų transporto priemonių tiekimo rinkai ribojimas, transporto priemonės pločio ribojimas, patvirtinimo sertifikatai ir su motociklų importu susijusios politikos priemonės.

Pagal ES ir Korėjos LPS institucines nuostatas (15 str.) įsteigti septyni specialieji komitetai, septynios darbo grupės ir plėtojamas dialogas intelektinės nuosavybės (IN) klausimais. Kartą per metus ministerijų lygmeniu susirenkantis Prekybos komitetas atlieka priežiūros vaidmenį ir užtikrina, kad LPS būtų tinkamai įgyvendinamas. Toliau apibendrinama dauguma ES nuo 2016 m. sausio mėn. iki 2017 m. gegužės mėn. vykusių komitetų ir darbo grupių, įskaitant Prekybos komitetą, posėdžių.

Be to, ES ir Korėja įvertino bendradarbiavimo įgyvendinant TDO konvencijos Nr. 111 dėl diskriminacijos darbo ir profesinės veiklos srityje projektą, kuris, kaip manoma, reikšmingai prisidėjo prie didesnio Korėjos ir ES savitarpio supratimo, kadangi buvo pripažinta, jog diskriminacija dėl lyties yra bendras iššūkis.

2017 m. kovo 24 d. Briuselyje įvyko penktasis Prekybos ir darnaus vystymosi komiteto posėdis. Tad ES ir Korėja galėjo tęsti dialogą ir bendradarbiavimą prekybos ir darnaus vystymosi skyriaus įgyvendinimo klausimais. Kalbant apie darbo politikos klausimus, ES pabrėžė, jog būtina siekti pažangos įgyvendinant pagrindines TDO konvencijas ir asociacijų laisvės srityje. Korėja pateikė informacijos apie padėtį šalyje, pastangas ratifikuoti pagrindines TDO konvencijas ir apie padėtį, susijusią su asociacijų laisve. Šiuo atveju ES nutarė, kad šie klausimai turėtų būti svarstomi nuodugniau. Be to, Korėja supažindino su jaunimo nedarbo problemomis ir 4-ąja pramonės revoliucija ir paminėjo, kad šiuo atveju svarbu skatinti socialinį dialogą. ES taip pat pateikė informacijos apie politinį dokumentą dėl ES socialinių teisių ramsčio ir pristatė veiksmus, kurių ėmėsi siekdama skatinti socialinį dialogą.

Dėl bendradarbiavimo klimato kaitos klausimais ES pabrėžė strateginių partnerių bendradarbiavimo svarbą ir G 20 lyderių vaidmenį įgyvendinant Paryžiaus susitarimą, taip pat nuoseklios klimato politikos svarbą. Korėja ir ES apžvelgė sėkmingai vykdomą bendradarbiavimo projektą, susijusį su apyvartinių taršos leidimų prekybos sistemomis, ir sutarė, kad projektui būtų naudinga, jei prisijungtų ir daugiau Korėjos ministerijų.

Komisija įvairiausiais kanalais skelbė susirūpinusi darbuotojų teisių padėtimi Korėjoje ir ragino nestabdyti pažangos. Apie šias problemas buvo prabilta Prekybos komitete, už prekybą atsakingos Komisijos narės raštuose jos kolegai iš Korėjos ir daugelyje dvišalių susitikimų, be kita ko, surengtų ES delegacijos Korėjoje.

Prie prekybos ir darnaus vystymosi skyriaus įgyvendinimo taip pat prisidėjo ES ir Korėjos vidaus konsultacinių grupių, kurios nuo 2015 m. rugsėjo mėn. susitiko atitinkamai keturis ir aštuonis kartus, veikloje aktyviai dalyvaujanti pilietinė visuomenė. ES vidaus konsultacinė grupė ypač aktyviai teikė grupės narių nuomones dėl darbuotojų teisių padėties Korėjoje. 2017 m. kovo 20–21 d. Briuselyje įvyko penktasis ES ir Korėjos vidaus konsultacines grupes vienijantis Pilietinės visuomenės forumas, prieš kurį surengtas praktinis seminaras įmonių socialinės atsakomybės tema. Forumo metu buvo priimtos ES ir Korėjai skirtos rekomendacijos dėl prekybos ir darnaus vystymosi skyriaus įgyvendinimo.

6. Į ATASKAITAS ARBA STEBĖSENĄ ĮTRAUKTINOS KONKREČIOS SRITYS

Vadovaudamasi 2011 m. gegužės 11 d. Europos Parlamento ir Tarybos reglamento (ES) Nr. 511/2011, kuriuo įgyvendinama dvišalė apsaugos sąlyga, 3 straipsnio 3 dalimi, Komisija Europos Parlamentui ir Tarybai teikia metines stebėsenos ataskaitas, kuriose pateikiami naujausi statistiniai duomenys apie iš Korėjos importuojamus produktus, skirtus pažeidžiamiems sektoriams, ir sektorius, kuriuose pradėta stebėsena. ES importo iš Korėjos į stebimus sektorius (automobilių, tekstilės, elektronikos) raida ir konkrečios sąlyginio apmokestinimo muitu stebėsenos rezultatai pateikiami Komisijos tarnybų darbiniame dokumente, kuris pridedamas prie šios ataskaitos.

7. PAGRINDINIAI NEIŠSPRĘSTI KLAUSIMAI IR TOLESNI VEIKSMAI

Visapusiškas ir tinkamas ES ir Korėjos LPS įgyvendinimas tebėra itin svarbus tam, kad abi šalys gautų lauktos naudos.

Visų pirma, ES yra rimtai susirūpinusi padėtimi prekybos ir darnaus vystymosi srityje, t. y. nepakankama pažanga siekiant ratifikuoti ir įgyvendinti TDO konvencijas ir darbuotojų teisių apsauga Korėjoje. Siekdama spręsti šias problemas Komisija glaudžiai bendradarbiaus su naująja Korėjos vyriausybe ir toliau bendradarbiaus su ES vidaus konsultacine grupe bei Pilietinės visuomenės forumu, sudarytu iš visų suinteresuotųjų subjektų atstovų.

ES yra ypač suinteresuota jautienos eksportu į Korėjos rinką, į kurią nuo 2001 m. sausio mėn. iš ES neleidžiama nieko importuoti. Skirstymo į regionus dėl gyvūnų ligų principo pripažinimas Korėjoje yra dar vienas svarbus sanitarijos ir fitosanitarijos srities klausimas.

Intelektinės nuosavybės srityje Korėja turi nustatyti atlyginimo už viešo atlikimo teises sistemą. Be to, ji turi pritarti papildomų geografinių nuorodų apsaugai ir pašto paslaugų reguliavimo sistemos principams. Kiti patekimo į rinką ir įgyvendinimo klausimai yra susiję, be kita ko, su elektronika, automobiliais ir mašinomis.

Patobulinus muitinės procedūras, būtų galima padidinti naudojimosi lengvatomis rodiklį ir sudaryti dar palankesnes sąlygas mažosioms ir vidutinėms įmonėms (MVĮ). Reikės pakoreguoti technologinius pokyčius, pavyzdžiui, elektronikos srityje.

Pagal ES ir Korėjos LPS įsteigti specializuoti komitetai ir darbo grupės tęs diskusijas ir ieškos būdų, kaip spręsti įgyvendinimo ir patekimo į rinką klausimus, kad rezultatai būtų apčiuopiami. Be to, jie pasirodė besantys labai naudingi aptariant esamus ir būsimus reguliavimo pokyčius ir būsimo bendradarbiavimo sritis.